PANDÉMIA KORONAVÍRUSU

Všetko má svoj začiatok a všetko má svoj koniec. Spolu s epidémiou koronavírusu sa svetom pomaly šíria nové pravidlá. Zvykáme si na to, že z dôvodu nákazy sa množstvo ľudí začína vyhýbať blízkemu kontaktu, napríklad aj pri pozdrave. Vytrácajú sa bežné gestá, ako potrasenie rúk či kamarátske objatie. Tentokrát to ale nie je prejavom nezdvorilosti, ale skôr opatrnosti. Čítal som správy, ako prirovnávajú pandémiu k novodobej vojne. Táto vojna prišla rýchlo, nečakane a zastihla všetkých. Nie všetci to zobrali vážne, a tak môžeme počuť z iných krajín niekoľkonásobne vyššie počty obetí.

Často sa zamýšľam nad pôvodom tejto situácie. Ešte pred dvomi mesiacmi sa každý naháňal do roboty, potom do druhej roboty, na nákupy, za povinnosťami. Čas plynul neuveriteľne rýchlo. Cesty preplnené autami, obchody prepchaté tovarom, ľudia rozlietaní po celom svete. Asi muselo niečo prísť, aby sa to besnenie spomalilo, zastavilo, či úplne skončilo. Už sme nepočuli ani hlasy prírody, keď nám v podobe katastrof vysielala signály. Nič, len sme sa rútili, nevedno kam. Až to prišlo a svet sa zastavil. Začíname prehodnocovať, vedieme rozhovory, bojíme sa o budúcnosť. Na druhej strane si začíname uvedomovať úplne iné hodnoty, ako sú rodina, šťastie a čo vlastne k šťastiu potrebujeme. Možno rozmýšľame o tom, ako žili naši predkovia, ako si vážili prácu, ako sa správali k prírode. Veľmi by som si želal, aby sme sa z toho ponaučili a zmenili naše správanie.

Máme chvíle, keď nás obklopujú negatívne myšlienky, alebo nás prepadnú obavy a úzkosti. Trápime sa, lebo nevieme, čo nás čaká. Ani my, deviataci, nevieme, či sa ešte stretneme, či sa rozlúčime a zaprajeme si veľa šťastia. Nevieme, čo bude zajtra či o týždeň. Jedno je ale isté, môžeme si za to sami. A tak nám neostáva nič iné, len dodržiavať pravidlá a veriť, že to raz skončí. Veď všetko má svoj začiatok a všetko má aj koniec.

Matúš Matúšek, 9.A